ການປະທະກັນ ຍັງດຳເນີນຢູ່ຕໍ່ມາ ໃນຢູເຄຣນ ເຖິງແມ່ນມີການຢຸດຍິງ
ພົນລະ​ເຮືອນ ພວກ​ແບ່ງ​ແຍກ​ດິນ​ແດນ ​ແລະ ພວກ​ພະນັກງານ​ຂອງ Kyiv ຫຼາຍກວ່າ 6,100 ຄົນ ​ໄດ້​​ເສຍ​ຊີວິດ ​ໃນ​ການ​ສູ້ລົບ​ກັນ ເປັນ​​ເວລາຍາວ​ນານ ຫຼາຍກວ່າ 1 ປີມາ​​ແລ້ວ.
ຢູເຄຣນ ກ່າວວ່າ ທະຫານຂອງຕົນຄົນນຶ່ງ ຖືກຂ້າຕາຍ ແລະ ອີກ 7 ຄົນໄດ້ຮັບບາດເຈັບ ໃນວັນອາທິດວານນີ້ ໃນການປະທະກັນ ຢ່າງຮຸນແຮງບັ້ນໃໝ່ ລະຫວ່າງ ກອງກຳລັງລັດຖະບານ ແລະ ພວກແບ່ງແຍກດິນແດນນິຍົມຣັດເຊຍ ທີ່ໄດ້ຕໍ່ສູ້ກັນເພື່ອຄວບຄຸມ ພື້ນທີ່ ໃນພາກຕາເວັນອອກຂອງຢູເຄຣນ ໂຄສົກກອງທັບຢູເຄຣນ ທ່ານ Oleksandr Motuzyanyk ໄດ້ ກ່າວຫາ ພວກກະບົດ ວ່າເປັນຝ່າຍທະວີຄວາມຮຸນແຮງຂຶ້ນ ດ້ວຍ ການຍິງປືນພວກເຂົາເຈົ້າໃສ່ ທະຫານຂອງ Kyiv ໃນໄລຍະເວລາ 24 ຊົ່ວໂມງຜ່ານມາ ຊຶ່ງເປັນການຂົ່ມຂູ່ເທື່ອໃໝ່ ຕໍ່ຂໍ້ຕົກລົງຢຸດຍິງ ອັນບອບບາງ ທີ່ໄດ້ບັນລຸກັນເມື່ອເດືອນກຸມພານັ້ນ ທ່ານກ່າວອີກ ວ່າ ການໂຈມຕີຕ່າງໆ ສ່ວນໃຫຍ່ ແມ່ນເພັ່ງເລັງໃສ່ສະໜາມບິນໃກ້ໆກັບ ເມືອງ Donetsk ແລະ ໃກ້ກັບ ເມືອງທ່າ Mariupol ທີ່ລັດຖະບານຄວບຄຸມ ຢູ່ຊາຍຝັ່ງທະເລ Azov ບັນດາຜູ້ຕິດຕາມກວດກາສາກົນ ກ່າວວ່າ ການໂຈມຕີດ້ວຍປືນໃຫຍ່ ຍັງມີຢູ່ຕໍ່ມາໃນແຕ່ ລະມື້ ຢ່າງເປັນປົກກະຕິ ເຖິງແມ່ນວ່າ ໄດ້ມີຂໍ້ຕົກລົງຢຸດຍິງກັນແລ້ວກໍຕາມ ແຕ່ຫາກວ່າ ບໍ່ຮ້າຍແຮງເທົ່າກັບເມື່ອກ່ອນ ພົນລະເຮືອນ ພວກແບ່ງແຍກດິນແດນ ແລະ ພວກ ພະນັກງານຂອງ Kyiv ຫຼາຍກວ່າ 6,100 ຄົນ ໄດ້ເສຍຊີວິດ ໃນການສູ້ລົບກັນ ຈົນເຖິງ ປັດຈຸບັນນີ້ ເປັນເວລາຍາວນານ ຫຼາຍກວ່າ 1 ປີມາແລ້ວ